Treinwaens verwoes in ‘brandstigtingaanval’Argieffoto van ‘n gebrande Metrorail-trein (Augustus 2014) Foto: @kevinjohnbrandt, Twitter Vier waens en ses sleepwaens van Metrorail is Dinsdag in ŉ beweerde brandstigtingsaanval by Kaapstad-stasie verwoes. Donald Grant, minister van openbare werke in die Wes-Kaap, het die vermeende brandstigters in die sterkste moontlike terme veroordeel. Altesaam 20 waens is vanjaar al vernietig weens brandstigting, lui die verklaring. Grant doen ŉ beroep op diegene wat enige inligting oor die brand het om na vore te kom en die polisie in hul ondersoek by te staan. “Hierdie optrede moet in die sterkste moontlike terme deur die hele samelewing veroordeel word, en dit moet ernstige gevolge dra om voornemende oortreders af te raai,” het hy gesê. “Die duisende pendelaar wat daagliks op openbare vervoer staatmaak, kan nie gyselaar gehou word deur die optrede van ŉ paar misdadigers wat die gereg en behoeftes van ander minag nie, spesifiek nie tydens hierdie matriek-eksamenperiode nie.” Grant het gesê Metrorail het reeds ŉ tekort aan waens en nog meer word benodig om die diens meer doeltreffend te maak. “Die probleme by Metrorail word slegs deur brandstigting, wat ten doel het om die stelsel te destabiliseer, vererger en dit is onregverdig teenoor die pendelaars.”